Bloem-veespekulant vas vir veediefstalArgieffoto (cookiesound.com) ŉ 34-jarige veespekulant van Bloemfontein is in hegtenis geneem in verband met veediefstal. Ao. Loraine Earle, polisiewoordvoerder, het Vrydag gesê die boer, Reinhardt Verster, is Dinsdag in hegtenis geneem vir die beweerde diefstal van 20 beeste in die Bloemspruit-omgewing. Die beeste het ŉ geskatte waarde van R140 000. “Verster het die beeste na bewering by ŉ bekende boer van Bloemspruit opgelaai om op ŉ veiling te verkoop, maar hom nooit daarvoor betaal nie,” het Earle gesê. Ao. Skroef Schroeder van die Bloemfontein-veediefstaleenheid het Verster opgespoor en in hegtenis geneem. Verster het Donderdag in absentia in die Bloemfonteinse landdroshof verskyn aangesien hy intussen onder polisiebewaking in ŉ hospitaal opgeneem is. Die rede vir sy opname is nie bekend gemaak nie. Die saak is tot volgende week uitgestel wanneer Verster na verwagting om borgtog gaan aansoek doen. Hy bly in aanhouding.